b'\n_START_ARTICLE_\nMednarodna zveza za osnovno in uporabno fiziko\n_START_PARAGRAPH_\nMednarodna zveza za osnovno in uporabno fiziko (angle\xc5\xa1ko\xc2\xa0\xc2\xbbInternational Union of Pure and Applied Physics\xc2\xab; kratica IUPAP [\xc3\xa1jupap]) je mednarodna nevladna organizacija, posve\xc4\x8dena napredku fizike. Zveza je bila ustanovljena leta 1922, prvo generalno skup\xc5\xa1\xc4\x8dino pa je imela leta 1923 v Parizu._NEWLINE_Cilji zveze so spodbujanje in promocija mednarodnega sodelovanja v fiziki, sponzoriranje primernih mednarodnih sre\xc4\x8danj in pomo\xc4\x8d organizacijskim komitejem, spodbujanje priprave in objave povzetkov \xc4\x8dlankov in tabel fizikalnih konstant, promocija mednarodnih sporazumov o rabi simbolov, enot, nomenklature in standardov, spodbujanje proste izmenjave znanstvenikov ter spodbujanje raziskav in izobra\xc5\xbeevanja._NEWLINE_Zvezo vodi generalna skup\xc5\xa1\xc4\x8dina, ki se sestane vsaka tri leta. Tej na\xc4\x8deluje svet, ki je izvr\xc5\xa1ilni organ in nadzira dejavnosti 19 specializiranih mednarodnih komisij in treh pridru\xc5\xbeenih komisij. Zvezo sestavljajo \xc4\x8dlani, ki predstavljajo fizikalne skupnosti. Trenutno ima zveza 49 \xc4\x8dlanov._NEWLINE_IUPAP je \xc4\x8dlan Mednarodnega znanstvenega sveta (ICSU).'